Broj: 711-I-1434-P-307-18/19-06-18

Zagreb, 31. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ervina Vujice, općinskog načelnika Općine Orle,** pokrenutim Odlukom Povjerenstva broj: 711-I-641-P-307-18/19-04-18 od 1. ožujka 2019.,na 51. sjednici, održanoj 31. svibnja 2019., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Orle te obavljanjem funkcije direktora u trgovačkom društvu BAUELEKTRO d.o.o. i funkcije direktora u trgovačkom društvu FIBER BUILDING SOLUTIONS d.o.o. u razdoblju od stupanja na dužnost 25. svibnja 2017. do dana donošenja ove Odluke, dužnosnik Ervin Vujica počinio je povrede članka 14. stavka 1. ZSSI-a.**
2. **Propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva BAUELEKTRO d.o.o. na povjerenika na povjerenika koji s dužnosnikom nije povezana osoba u smislu članka 4. stavka 5. ZSSI-a u razdoblju od stupanja na dužnost 25. svibnja 2017. do dana donošenja ove Odluke, dužnosnik Ervin Vujica počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. ove izreke, dužnosniku Ervinu Vujici izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne naknade u iznosu od 4.000,00 kn, koja će se izvršiti u 4 jednaka uzastopna mjesečna obroka, svaki u pojedinačnom iznosu od 1.000,00 kn.**
4. **Upućuje se dužnosnik Ervin Vujica da u roku od 60 dana od dana primitka ove Odluke razriješi situaciju povrede odredbe ZSSI-a opisanu u točki I. i II. ove izreke, a u protivnom će Povjerenstvo protiv dužnosnika pokrenuti novi postupak sukoba interesa.**

Obrazloženje

Povjerenstvo je na 40. sjednici, održanoj 1. ožujka 2019.g. pokrenulo postupak za odlučivanje o sukobu interesa protiv dužnosnika Ervina Vujice, zbog mogućih povreda članka 14. stavka 1. ZSSI-a, koje proizlaze iz istovremenog obnašanja navedene dužnosti počevši od 25. svibnja 2017.g. i obavljanja poslova direktora u trgovačkim društvima BAUELEKTRO d.o.o. i FIBER BUILDING SOLUTIONS d.o.o. te zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva BAUELEKTRO d.o.o. na povjerenika koji s dužnosnikom nije povezana osoba u smislu članka 4. stavka 5. ZSSI-a.

Na odluku Povjerenstva o pokretanju postupka dužnosnik je dostavio pisano očitovanje, koje je zaprimljeno u knjizi ulazne pošte Povjerenstva 15. travnja 2019., pod brojem: 711-U-1680-P-307-18/19-05-4.

U očitovanju dužnosnik u bitnome navodi da nije sporno da ne smije biti član upravnih tijela i nadzornih odbora trgovačkih društava, pa tako niti u predmetna dva trgovačka društva, BAUELEKTRO d.o.o. i FIBER BUILDING SOLUTIONS d.o.o. Dužnosnik ističe da, iako je naveden u sudskom registru kao osoba koja zastupa spomenuta društva pojedinačno i samostalno, pored …………., od početka obnašanja dužnosti u Općini Orle nema nikakvih saznanja o poslovanju tih društava iz razloga zauzetosti u obnašanju navedene dužnosti, dok poslovanjem tih dvaju društava upravlja isključivo direktor ……………. Ujedno ističe da ne prima plaću niti ostvaruje druga materijalna prava radnika od navedenih trgovačkih društava.

Slijedom navedenog dužnosnik predlaže da se predmetni postupak protiv njega obustavi, a podredno predlaže da mu se, sukladno članku 43. ZSSI-a, izrekne najblaža vrsta sankcije odnosno opomena jer smatra kako se radi o postupanju i odgovornosti dužnosnika te prouzročenoj posljedici koja spada u očito lako kršenje odredbi ZSSI-a.

Dužnosnik je osobno pristupio 51. sjednici Povjerenstva, održanoj 31. svibnja 2019.g. te je tom prilikom naveo da ostaje kod očitovanja te da je i dalje direktor jer nema povjerljivu osobu na koju bi prenio ovu funkciju, a na članove obitelji prijenos nije dozvoljen. Ističe da je u postupku prijenosa upravljačkih prava ali još nije uspio pronaći rješenje. Istaknuo je da predmetna trgovačka društva nikad nisu poslovala s Općinom Orle niti postoji takva namjera. Dužnosnik je dodao da je svjestan da je možda trebao prije zatražiti mišljenje Povjerenstva.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Stoga dužnosnici, na temelju članka 14. stavka 1. i članka 20. stavka 3. ZSSI-a, za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu u trgovačkim društvima obavljati funkcije člana uprave odnosno direktora.

Pritom za postojanje povrede članka 14. stavka 1. ZSSI-a nije bitna okolnost obnašaju li dužnosnici dužnost profesionalno ili volonterski, kao niti primaju li plaću ili novčanu naknadu za obavljanje funkcije direktora ili ne. Ove okolnosti mogu se razmotriti prilikom ocjene težine povrede odnosno odabira vrste i visine sankcije, ukoliko povreda bude utvrđena.

Člankom 16. stavkom 1. ZSSI-a propisano je da dužnosnik koji ima 0,5 % i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. Ovoga Zakona ili posebno tijelo. Ta osoba odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 5. ZSSI-a propisano je da su povezane osobe u smislu ovog zakona članovi obitelji dužnosnika navedeni u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom. Sukladno stavku 2. istog članka, brat dužnosnika je član obitelji dužnosnika te se stoga, po samom zakonu, smatra s dužnosnikom povezanom osobom u smislu članka 4. stavka 5. ZSSI-a.

Potrebno je ukazati na razliku između upravljačke funkcije odnosno poslova upravljanja u trgovačkom društvu i upravljačkih prava, zbog čega postoje dvije različite stipulacije ograničenja odnosno zabrana u članku 14. i članku 16. ZSSI-a.

Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima propisana je striktno i beziznimno i neovisno o vlasničkoj strukturi trgovačkog društva, dakle neovisno o tome je li dužnosnik osobno imatelj udjela u temeljnom kapitalu-vlasništvu konkretnog trgovačkog društva. S druge strane obveza prijenosa upravljačkih prava iz članka 16. stavka 1. ZSSI-a odnosi se na obvezu dužnosnika da prenese na povjerenika one ovlasti i prava, koja kao osnivač/član odnosno dioničar ima u skupštini toga trgovačkog društva.

Na temelju članka 6. stavka 4. ZSSI-a, nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa. Ova odredba odnosi se na sukob interesa u širem smislu odnosno obvezu dužnosnika da svoje postupanje i situacije ažurno prilagode svim obvezama, ograničenjima i zabranama, propisanim odredbama ZSSI-a.

Povjerenstvo je, radi utvrđivanja relevantnih činjenica u ovom postupku izvršilo uvid u javno objavljene podatke sudskog registra Trgovačkog suda u Varaždinu te u Izvješće o imovinskom stanju dužnosnika Ervina Vujice.

Dužnosnik je Povjerenstvu dana 14. srpnja 2017. podnio Izvješće o imovinskom stanju u kojem je u rubrici „Podaci o poslovima koje je dužnosnik obavljao 12 mjeseci prije stupanja na dužnost“ naveo da je od 25. rujna 1995. do 31. svibnja 2017. obavljao poslove direktora u trgovačkom društvu BAUELEKTRO d.o.o. Nadalje, u rubrici „Poslovni udjeli, dionice i vrijednosni papiri u poslovnim subjektima“ dužnosnik je prijavio podatak da je imatelj 50 % poslovnog udjela odnosno udjela u vlasništvu trgovačkog društva BAUELEKTRO d.o.o., OIB: 32896907245, a uz to podatak da je izvršen prijenos upravljačkih prava po osnovi navedenog poslovnog udjela na fizičku osobu, ……………………………………. Dužnosnik je prijavio podatak da osim plaće za profesionalno obnašanje dužnosti, ne ostvaruje nikakve druge prihode.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta: 080371345, OIB: 32896907245 upisano trgovačko društvo BAUELEKTRO d.o.o., sa sjedištem u Velikoj Gorici. Kao osnivači i članovi toga trgovačkog društva upisani su Ervin Vujica, OIB: 72274909040 (podatak identičan podatku iz Izvješća o imovinskom stanju) i …………………………………... Kao jedna od dvije osobe ovlaštene za zastupanje tog trgovačkog društva upisan je Ervin Vujica, u svojstvu direktora (funkcija upisana pri upisu Društvenog ugovora od 1995.g.).

Nadalje, Povjerenstvo je uvidom u izvadak iz sudskog registra Trgovačkog suda u Zagrebu utvrdilo da je pod matičnim brojem subjekta: 080782112, OIB: 73136799811 upisano trgovačko društvo FIBER BUILDING SOLUTIONS d.o.o. Kao jedini osnivač društva upisano je trgovačko društvo BAUELEKTRO d.o.o. Kao jedna od dvije osobe ovlaštene za zastupanje tog trgovačkog društva upisan je Ervin Vujica, u svojstvu direktora (funkcija upisana pri upisu osnivanja toga društva od 2011.g.).

Uvidom u digitalne podatke matice rođenih, na temelju posebnog ovlaštenja, Povjerenstvo je utvrdilo da su dužnosnik Ervin Vujica i …………………………………., braća.

Dužnosnik je u svojem iskazu danom pred Povjerenstvom na sjednici 31. svibnja 2019.g. potvrdio da i dalje obavlja funkciju direktora u trgovačkim društvima FIBER BUILDING SOLUTIONS d.o.o. te BAUELEKTRO d.o.o. kao i da nije u međuvremenu prenio upravljačka prava na temelju poslovnog udjela u trgovačkom društvu BAUELEKTRO d.o.o., na neku drugu fizičku ili pravnu osobu kao povjerenika, s kojom nije povezan.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Ervin Vujica počinio povrede članka 14. stavka 1. ZSSI-a, koje proizlaze iz obnašanja navedene dužnosti počevši od 25. svibnja 2017.g. nadalje te istovremenog obavljanja funkcije direktora trgovačkog društva BAUELEKTRO d.o.o. te funkcije direktora trgovačkog društva FIBER BUILDING SOLUTIONS d.o.o., kao i da je počinio povredu članka 16. stavka 1. ZSSI-a, koja proizlazi iz propusta da, u istom razdoblju, prenese upravljačka prava na temelju udjela u vlasništvu (temeljnom kapitalu) trgovačkog društva BAUELEKTRO d.o.o. na povjerenika koji s dužnosnikom nije povezana osoba u smislu članka 4. stavka 5. ZSSI-a.

Pritom navod da dužnosnik faktički ne obavlja poslove direktora navedenih trgovačkih društava kao i da na osnovi navedenih funkcija ne ostvaruje nikakva materijalna prava, ne otklanja povredu članka 14. stavka 1. ZSSI-a, s obzirom da se kršenje propisane zabrane očituje već u samoj činjenici da je dužnosnik ovlašten upravljati i zastupati ista trgovačka društva, da je odgovoran za njihovo poslovanje, sve sukladno odredbama Zakona o trgovačkim društvima te osnivačkim aktima konkretnih trgovačkih društava. Ove okolnosti mogu se uzeti u obzir prilikom ocjene težine i posljedica povrede.

Slijedom navedenog, Povjerenstvo je u točki I. i II. izreke utvrdilo povrede odredaba članka 14. stavka 1. i članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik počinio dvije različite vrste povreda ZSSI-a u razdoblju duljem od godine dana te da iste povrede nije otklonio do dana donošenja ove Odluke.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je uzelo u obzir okolnost da dužnosnik prvi puta obnaša javnu dužnost na temelju koje je obveznik odredaba ZSSI-a, te činjenicu da dužnosnik od obavljanja funkcije člana uprave u predmetnim trgovačkim društvima ne ostvaruje nikakva materijalna prava.

No, kao okolnost koja upućuje na potrebu izricanja sankcije više od minimalne, Povjerenstvo je cijenilo činjenicu da dužnosnik čini povredu članka 14. stavka 1. ZSSI-a u dva trgovačka društva.

Cijeneći navedene okolnosti, kao i činjenicu da dužnosnik, prema podacima koje je prijavio, ostvaruje plaću od obnašanja dužnosti u mjesečnom neto iznosu od 5.684,96 kuna, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 1.000,00 kn.

Stoga je Povjerenstvo donijelo odluku kao u točki III. izreke.

S obzirom da je u postupku utvrđeno da dužnosnik u vrijeme donošenja ove Odluke i nadalje obavlja funkciju direktora predmetnih trgovačkih društava te da u međuvremenu nije prenio upravljačka prava na temelju poslovnog udjela u predmetnom trgovačkom društvu u kojem je suvlasnik udjela sa njegova brata na povjerenika koji nije s dužnosnikom povezana osoba, Povjerenstvo je u točki IV. izreke uputilo dužnosnika da, u roku od 60 dana od dana primitka ove odluke, razriješi situaciju kojom čini utvrđenu povredu članka 14. stavka 1. i 16. stavka 1. ZSSI-a, pod prijetnjom pokretanja novog postupka.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ervin Vujica, elektroničkom dostavom
2. Objava na internetskoj stranici Povjerenstva
3. Pismohrana